Εργαστήριο γραφής με τον επίκουρο Καθηγητή Κώστα Μάγο στο Βόλο τον Απρίλιο 2016 με τους φοιτητές/τριες του Πανεπιστημίου Θεσσαλίας, **«Κανένας δεν αφήνει την πατρίδα του, εκτός αν πατρίδα είναι το στόμα ενός καρχαρία …» (Ουαρσάν Σάιρ)**

Το εργαστήρι απευθύνεται σε φοιτητές και φοιτήτριες του Πανεπιστημίου Θεσσαλίας και στοχεύει στην ευαισθητοποίηση των συμμετεχόντων/ουσών σε ζητήματα που αφορούν στην προσφυγική ταυτότητα, την αντίληψη του «ξένου», του «άλλου», αλλά και την έννοια της «πατρίδας» και όσα αυτή σηματοδοτεί.

Το εργαστήριο θα αποτελείται από τρία μέρη από το οποία το καθένα υπολογίζεται να έχει μέση διάρκεια μία ώρα. Στο πρώτο μέρος οι συμμετέχοντες/ουσες σε μικρές ομάδες, ξεκινώντας από το ποίημα «Πατρίδα» της Κενυάτισσας ποιήτριας Ουαρσάν Σάιρ, θα μελετήσουν και θα συζητήσουν κατάλληλα επιλεγμένα μικρής έκτασης κείμενα (διηγήματα, ποιήματα, χρονογραφήματα, βιογραφικά σημειώματα κ.ά) γραμμένα από πρόσφυγες, μετανάστες ή μέλη μειονοτήτων. Στο δεύτερο μέρος, μέσα από την κατάλληλη διαδικασία κινητοποίησης, θα ζητηθεί από τους συμμετέχοντες/ουσες να γράψουν τα δικά τους αυτοβιογραφικά κείμενα που θα εστιάζουν αφενός στην συνάντηση «εαυτού» και «άλλου» ή/και του «εαυτού» ως «άλλου» και αφετέρου στην προσέγγιση-περιγραφή των χαρακτηριστικών της «δικής τους» πατρίδας. Στο τρίτο μέρος όσοι/ες από τους συμμετέχοντες/ουσες επιθυμούν θα διαβάσουν τα κείμενά τους και θα ακολουθήσει συζήτηση.

Ο Κώστας Μάγος (magos@uth.gr) είναι επίκουρος καθηγητής διαπολιτισμικής εκπαίδευσης στο Παιδαγωγικό Τμήμα Προσχολικής Εκπαίδευσης του Πανεπιστημίου Θεσσαλίας.